
Text rozhodnutia
Súd: Krajský súd Bratislava Spisová značka: 1S/67/2016 Identifikačné číslo súdneho spisu: 1016200567 Dátum vydania rozhodnutia: 12. 05. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1016200567.1 Uznesenie Krajský súd v Bratislave v právnej veci žalobcu: S. H., bytom D. XX, XXX XX D., proti žalovanému: Bratislavský samosprávny kraj, so sídlom Sabinovská ul. 16, P.O.BOX 106, 820 05 Bratislava, o opravnom prostriedku žalobcu voči rozhodnutiu žalovaného č. 00487/2016/PRA-263 zo dňa 24.02.2016, jednohlasne, takto r o z h o d o l : Krajský súd v Bratislave konanie zastavuje. Po právoplatnosti tohto uznesenia bude vec postúpená predsedovi Bratislavského samosprávneho kraja na ďalšie konanie ako správnemu orgánu príslušnému na jej prejednanie a rozhodnutie. Žiaden z účastníkov nemá právo na náhradu trov konania. o d ô v o d n e n i e : Krajskému súdu v Bratislave bolo dňa 1.4.2016 doručené postúpenie spisu od Bratislavského samosprávneho kraja s podaným odvolaním od S. H.. Z pripojeného administratívneho spisu krajský súd zistil, že žiadosťou zo dňa 19.2.2016 sa žalobca ako žiadateľ v zmysle zákona č. 211/2000 Z.z. o slobodnom prístupe k informáciám domáhal poskytnutia informácie o vyplatenej mzde, plate a platových pomeroch a ďalších finančných náležitostiach priznaných za výkon pracovnej činnosti vedúcich zamestnancov za každého vedúceho zamestnanca jednotlivo. Údaje požadoval za každý mesiac samostatne v období od 1.1.2010 do 31.12.2015 v zmysle zákona v takej štruktúre, v akej s nimi úrad disponuje. Rozhodnutím č. 00487/2016/PRA-263 zo dňa 24.2.2016 Bratislavský samosprávny kraj žiadosti o poskytnutie informácie oprávneného S. H., ktorá bola doručená Bratislavskému samosprávnemu kraju dňa 19.2.2016, nevyhovel, nakoľko uvedené informácie sú osobným údajom dotknutých osôb, ktoré povinná osoba sprístupní len vtedy, ak to ustanovuje zákon, alebo na základe predchádzajúceho písomného súhlasu dotknutých osôb. V poučení tohto rozhodnutia je uvedené, že proti tomuto rozhodnutiu možno podať odvolanie na Bratislavskom samosprávnom kraji v lehote 15 dní od doručenia rozhodnutia. Toto rozhodnutie možno po vyčerpaní riadneho opravného prostriedku preskúmať v súdnom konaní podľa § 244 a nasl. O.s.p.. Rozhodnutie bolo doručené žalobcovi dňa 7.3.2016 s tým, že tento dňa 11.3.2016 podal voči rozhodnutiu odvolanie. Preskúmavanie rozhodnutí a postupov orgánov verejnej správy sa v správnom súdnictve uskutočňuje v dvoch základných formách: rozhodovanie o žalobách proti rozhodnutiam a postupom správnych orgánov (§ 247 až 250k O.s.p.) rozhodovanie o opravných prostriedkoch proti neprávoplatným rozhodnutiam správnych orgánov (§ 250l až 250s O.s.p.). Podľa § 244 ods. 1 O.s.p., v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 246c ods. 1 vety prvej O.s.p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 103 O.s.p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 O.s.p., ak ide o taký nedostatok podmienky konania, ktoré nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Podľa čl. 26 Ústavy Slovenskej republiky, sloboda prejavu a právo na informácie sú zaručené. Podľa § 2 ods. 1 zákona č. 211/2000 Z.z. o slobodnom prístupe k informáciám, osobami povinnými podľa tohto zákona sprístupňovať informácie (ďalej len "povinné osoby") sú štátne orgány, obce, vyššie územné celky, ako aj tie právnické osoby a fyzické osoby, ktorým zákon zveruje právomoc rozhodovať o právach a povinnostiach fyzických osôb alebo právnických osôb v oblasti verejnej správy, a to iba v rozsahu tejto ich rozhodovacej činnosti. Podľa § 19 ods. 1 zákona č. 211/2000 Z.z. o slobodnom prístupe k informáciám, proti rozhodnutiu povinnej osoby o odmietnutí požadovanej informácie možno podať odvolanie v lehote 15 dní od doručenia rozhodnutia alebo márneho uplynutia lehoty na rozhodnutie o žiadosti podľa § 17. Odvolanie sa podáva povinnej osobe, ktorá rozhodnutie vydala alebo mala vydať. Podľa § 19 ods. 2 zákona č. 211/2000 Z.z. o slobodnom prístupe k informáciám, o odvolaní proti rozhodnutiu povinnej osoby rozhoduje nadriadený povinnej osoby, ktorá vo veci rozhodla alebo mala rozhodnúť. Ak ide o rozhodnutie obecného úradu, o odvolaní rozhoduje starosta obce (primátor). Proti rozhodnutiu ústredného orgánu štátnej správy možno podať rozklad, o ktorom rozhoduje vedúci ústredného orgánu štátnej správy. Podľa § 19 ods. 3 zákona č. 211/2000 Z.z. o slobodnom prístupe k informáciám, odvolací orgán rozhodne o odvolaní do 15 dní od doručenia odvolania povinnou osobou. Ak odvolací orgán v tejto lehote nerozhodne, predpokladá sa, že vydal rozhodnutie, ktorým odvolanie zamietol napadnuté rozhodnutie potvrdil; za deň doručenia tohto rozhodnutia sa považuje druhý deň po uplynutí lehoty na vydanie rozhodnutia. Podľa § 19 ods. 4 zákona č. 211/2000 Z.z. o slobodnom prístupe k informáciám, rozhodnutie o odmietnutí žiadosti možno preskúmať v súdnom konaní podľa osobitného zákona. Podľa § 1 ods. 5 zákona č. 302/2001 Z.z. o samospráve vyšších územných celkov, samosprávny kraj je právnická osoba, ktorá za podmienok ustanovených zákonom samostatne hospodári s vlastným majetkom a s vlastnými príjmami, zabezpečuje a chráni práva a záujmy svojich obyvateľov. Podľa § 16 ods. 3 zákona č. 302/2001 Z.z. o samospráve vyšších územných celkov, predseda zastupuje samosprávny kraj navonok. V majetkovoprávnych vzťahoch, pracovnoprávnych vzťahoch a v iných vzťahoch je štatutárnym orgánom; rozhoduje aj vo veciach, v ktorých zákon zveruje samosprávnemu kraju rozhodovanie o právach a povinnostiach právnických osôb a fyzických osôb v oblasti verejnej správy okrem vecí, o ktorých na jeho návrh rozhoduje organizačný útvar úradu určený v organizačnom poriadku úradu. Prístup k informáciám je základným ústavným právom zakotveným v Ústave Slovenskej republiky, Listine základných práv a slobôd a zákon o slobode informácií je vykonaním tohto ústavného práva. V zmysle zákona o slobode informácií, ktorého predmetom je úprava podmienok, postupu a rozsahu slobodného prístupu k informáciám, sú v ustanovení § 2 vymedzené povinné osoby, medzi ktoré je výslovne zaradený aj žalovaný. Postavenie vyšších územných celkov je upravené v zákone č. 302/2001 Z.z. o samospráve vyšších územných celkov (zákon o samosprávnych krajoch). Vyššie územné celky sú právnické osoby vykonávajúce originárne kompetencie a u niektorých úloh aj prenesený výkon štátnej správy. Územná samospráva nemôže plniť prenesený výkon štátnej správy, ak nebola pôsobnosť prenesená zákonom, čo v danom prípade nemožno skonštatovať, nakoľko povinnosť vyšších územných celkov poskytovať informácie vyplýva priamo zo zákona o slobodnom prístupe k informáciám, ktorú povinnosť nemožno považovať za výkon samosprávy, ale jednoznačne o prenesený výkon štátnej správy na samosprávu. V tejto súvislosti nemožno súhlasiť s argumentáciou žalovaného, prezentovanou v postúpení ohľadne použitia analógie, nakoľko aplikácia ustanovenia § 22 ods. 2 zákona č. 302/2001 Z.z. by prichádzala do úvahy v prípade, ak by sa jednalo o rozhodnutia vo veciach územnej samosprávy, a nie pri prenesenom výkone štátnej správy na samosprávu. Keďže uvedená situácia nie je normatívne upravená, prichádza do úvahy použitie analógie legis (čo pripustil aj Najvyšší súd SR vo svojom rozhodnutí č. 6Sžo/182/2010) - použitie normy upravujúcej obdobný prípad, a to konkrétne pri nachádzaní odpovede na otázku, kto je oprávnený rozhodovať o opravnom prostriedku proti rozhodnutiu povinnej osoby o odmietnutí požadovanej informácie. V ustanovení § 19 ods. 2 zákona o slobode informácií je v druhej vete výslovne uvedené, že ak ide o rozhodnutie obecného úradu, o odvolaní rozhoduje starosta obce (primátor). S použitím analógie sa tu možno stotožniť, nakoľko vyšší územný celok je obdobne ako obec orgán územnej samosprávy, ktorý ako je už vyššie zmienené, vykonáva nielen originárne kompetencie, ale aj prenesený výkon štátnej správy na samosprávu. Je zrejmé, že v prvom stupni koná a informácie podáva vyšší územný celok. Predseda vyššieho územného celku zastupuje samosprávny kraj navonok. V majetkovoprávnych vzťahoch, pracovnoprávnych vzťahoch a v iných vzťahoch je štatutárnym orgánom; rozhoduje aj vo veciach, v ktorých zákon zveruje samosprávnemu kraju rozhodovanie o právach a povinnostiach právnických osôb a fyzických osôb v oblasti verejnej správy okrem vecí, o ktorých na jeho návrh rozhoduje organizačný útvar úradu určený v organizačnom poriadku úradu. Z uvedeného je teda zrejmé, pri zachovaní dvojinštančného správneho konania, že v druhom stupni rozhoduje predseda vyššieho územného celku, a toto rozhodnutie je následne možné v súlade s § 19 ods. 4 zákona o slobode informácií preskúmať v súdnom konaní podľa osobitného zákona § 244 a nasl. Občianskeho súdneho poriadku. Krajský súd zároveň poukazuje aj na to, že napriek tomu, že v § 19 ods. 3 zákona o slobode informácií je ustanovená lehota, v ktorej je odvolací orgán povinný rozhodnúť, táto lehota zostáva z dôvodu nedodržania procesného postupu zachovaná, a tým pádom nie je prekážkou na rozhodnutie správneho orgánu druhého stupňa, resp. predsedu samosprávneho kraja. Na základe vyššie uvedených skutočností a za použitia analógie legis, krajský súd nemal inú možnosť ako konanie zastaviť podľa ustanovenia § 246c O.s.p. v spojení s ustanovením § 103 a § 104 O.s.p. z dôvodu zachovania dvojinštančného konania pred správnym orgánom, na ktorý má žalobca ako účastník správneho konania právo. Po právoplatnosti tohto uznesenia bude vec postúpená predsedovi Bratislavského samosprávneho kraja ako správnemu orgánu, oprávnenému na jej prejednanie a meritórne rozhodnutie. O trovách konania súd rozhodol v súlade s analogickým použitím ust. § 146 ods. 1 písm. c) O.s.p., tak, že nepriznal navrhovateľovi právo na náhradu trov konania, a to s poukazom na skutočnosť, že konanie bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu odvolanie nie je prípustné (§ 246c ods. 1 O.s.p.).

